Kwagga skitter teen die All Blacks op TwickenhamKwagga Smith ontvang sy toekenning as speler van die wedstryd. (Foto: Facebook sarugbymagazine) Kwagga Smith is al die hele jaar een van net twee Blitsbokke wat werklik in die vyftienmankode oortuig het – en Saterdagmiddag was hy op sy allerbeste in die wedstryd tussen die Britse Barbarians en die All Blacks op Twickenham. Te klein, sal mense dalk van hom sê. Maar daar word nie sommer oor hom gehardloop nie, en sy vaart en balvaardigheid is sonder weerga. Hy is tussen al die groot name aangewys as speler van die wedstryd. Maar nou ja, Allister Coetzee en kie soek ŉ ander soort speler … selfs al word daar gedurig van “volkome” rugby gepraat In die wedstryd wat met 31-22 deur die All Blacks gewen is nadat hulle met 5-17 agter was en teen rustyd nog met 10-17 agtergeloop het, was daar maar die gewone los oomblikke en hanteerfoute. Dit was te wagte in ŉ wedstryd waar albei spanne met elke bal wou hardloop. Die Britse Barbariansklub se gestelde doelwit om met hul spel te vermaak, is egter gestand gedoen in ŉ wedstryd wat alles wat mooi is van rugby ingesluit het. Daar is goed gehardloop, goed geskakel, goeie beslissings en ook swakkes, en ŉ onderskepping of drie. Wat daar nie was nie, was eentonige oomblikke. Harold Vorster was een van die Baabaas se groot uitblinklers (Foto: Twitter @Barbarian_FC) Die groot skare van sowat 60 000 was duidelik aan die Baabaas se kant omdat dit immers die Britse Barbarians is – maar in die opdrafspan was daar nie ŉ enkele Brit nie, hoewel ŉ paar Nieu-Seelanders van die Baabaas tans vir Britse klubs speel. ♦ Maar om terug te keer na die Suid-Afrikaners: Kwagga Smit was ŉ absolute kolos. Hy het gehardloop, geskop en gejaag, drieë help keer, aansluiting gesoek en gekry, en male sonder tal balle omgekeer. Nie ver agter hom nie was sy twee spanmaats van die Leeus, die senter Harold Vorster en Jacques van Rooyen op loskop – en Adriaan Strauss het self ŉ goeie wedstryd gehad. Hy lyk meer ontspanne as verlede seisoen, het goed geskrum en by die lynstane ingegooi en naatloos ingepas by die spelpatroon van die Baabaas. Akker van der Merwe het ook van die bank af die oog gevang; so ook Willie Britz, maar Ruan Ackermann en Robert du Preez het te min speelkans gehad om die aandag te trek. Puntemakers – Barbarians (17) 22: Drieë: Richie Mo’unga, George Bridge 2, Sam Carter. Doelskop: Mo’unga Nieu-Seeland (10) 31: Drieë: TJ Perenara, Vaea Fifita, Ngani Laumape, Sam Cane, Nathan Harris. Doelskoppe: Beauden Barrett 3.